હરિકૃષ્ણ મહારાજ તથા અન્ય દેવોનું 70 કિલો પુષ્પ તથા અન્ય ઉપચારો વડે સતત ત્રણ કલાક સુધી વેદોક્ત અને શાસ્ત્રોક્ત વિધિથી રાજોપચાર પૂજન કરવામાં આવ્યું હતું, જ્યારે સર્વજીવહિતાવહ સ્વામિનારાયણ ગુરુકુળના વર્તમાન અને ભૂતપૂર્વ વિદ્યાર્થીઓ દ્વારા ગુરુકુળ શિક્ષાનો પ્રભાવ અને યુવાનોમાં સદ્ગુણો વિકસે અને વર્તમાન કળિકાળના દૂષિત વાતાવરણથી દૂર રહે તેવાં નાટકો અને કાર્યક્રમો દ્વારા લોકોનાં દિલ જીતી લીધાં હતાં. ધ્યાનીસ્વામી સ્મૃતિ પારાયણ અંતર્ગત તેમના શિક્ષ્યમંડળ દ્વારા આઠ લાખ બાણુ હજાર દંડવત્, વીસ હજાર પ્રદક્ષિણા, બે લાખ બાર હજાર માળા, અગિયાર લાખ સડસઠ હજાર જનમંગળપાઠ, 1797 વચનામૃત પાઠ, 307 ધ્યાનીસ્વામીની વાતો પાઠ, 19,047 શિક્ષાપત્રી પાઠ, 14પ4 સત્સંગી જીવન ભગવાન સ્વામિનારાયણ તથા ગુરુવર્ય ધ્યાનીસ્વામીને પ્રસન્ન કરવા માટે કરવામાં આવ્યા હતા. કાર્યક્રમનું સંચાલન શ્રી સ્વામિનારાયણ ગુરુકુળ કણભાના સંચાલક ધર્મરક્ષકદાસજી સ્વામીએ પ્રવાહી અને મનભાવન શૈલીમાં કર્યું હતું. સમગ્ર ઉત્સવનું માણવા કચ્છ, સૌરાષ્ટ્ર, દક્ષિણ ગુજરાત, મધ્ય ગુજરાત, મહારાષ્ટ્ર, મધ્ય પ્રદેશ તથા અન્ય રાજ્યો ઉપરાંત અમેરિકા, લંડન, ન્યુ ઝીલેન્ડ, સિંગાપુર, જાપાન, દુબઈ, નેધરલેન્ડ, સેશલ્સ, બહેરીન, ઓસ્ટ્રેલિયા, કેનેડા, હોંગકોગ તથા આફ્રિકાથી બસોથી વધારે એનઆરઆઇ હરિભક્તો આવ્યા હતા.